FI Euroopan unionin virallinen lehti CE 78/298

(2004/C 78 E/0300)

KIRJALLINEN KYSYMYS E-3545/03

esittäjä(t): Alexander de Roo (Verts/ALE), Karl-Heinz Florenz (PPE-DE) ja Chris Davies (ELDR) komissiolle

(28. marraskuuta 2003)

Aihe: Sähkö- ja elektroniikkalaiteromua koskevan direktiivin saattaminen osaksi kansallista lainsäädäntöä Ranskassa

Ranska on ensimmäisenä EU:n jäsenvaltiona valmistellut ”virallisen” asetusluonnoksen sähkö- ja elektroniikkaromua koskevan direktiivin saattamisesta osaksi kansallista lainsäädäntöä. Ympäristöasiain ja kestävän kehityksen ministeriö on laatinut luonnoksesta englanninkielisen käännöksen. Lopullinen teksti pyritään saamaan valmiiksi joulukuussa.

Valitettavasti tämä luonnos poikkeaa sähkö- ja elektroniikkalaiteromua koskevasta direktiivistä (2002/96/EY (1)) monin tavoin etenkin seikoissa, jotka koskevat yksittäisten tuottajien vastuuta tulevista tuotteista. Yksittäisten tuottajien vastuun sijasta esitetään tuottajien yhteistä vastuuta.

Pyydämme vertaamaan sähkö- ja elektroniikkalaiteromua koskevan direktiivin 8 artiklan 2 kohtaa: ”Niiden tuotteiden osalta, jotka on saatettu markkinoille 13 päivän elokuuta 2005 jälkeen, kunkin tuottajan on osallistuttava 1 kohdassa tarkoitettujen toimien rahoittamiseen omista tuotteistaan aiheutuvien jätteiden osalta” ja Ranskan laatiman asetusluonnoksen seuraavaa 15 artiklaa: ”Tuottajat, jotka ovat saattaneet kotitalouskäyttöön tarkoitetut sähkö- ja elektroniikkalaitteet markkinoille kuluvana vuonna, huolehtivat niille samana vuonna lankeavien sellaisten velvollisuuksien rahoittamisesta, jotka kuuluvat niille tämän kotitalouskäyttöön tarkoitettuja sähkö- ja elektroniikkalaitteita koskevan asetuksen 21—25 artiklan mukaisesti. Nämä velvollisuudet jaetaan tuottajien kesken 1 artiklan järjestyksessä lueteltujen laitetyyppien mukaisesti ja suhteessa kuluvana vuonna markkinoille saatettujen kotitalouskäyttöön tarkoitettujen sähköja elektroniikkalaitteiden määrään”. Tämä sanamuoto muistuttaa suuresti sähkö- ja elektroniikkalaiteromua koskevan direktiivin 8 artiklan 3 kohdassa käytettyä vanhaa jätettä koskevien säännösten sanamuotoa.

Ranskan laatiman luonnoksen mukaan yrityksillä on mahdollisuus perustaa omat kierrätysjärjestelmänsä, mutta mahdollisuus perustaa tietty kierrätysjärjestelmä EI tarkoita tuottajan lakisääteistä vastuuta. Tuottajien yhteisessä vastuussa on haittapuolensa. Lisäksi voisi syntyä tilanne, jossa yritysten ei tarvitsisi tehdä varauksia ja vakuuksia Ranskassa myytäville tuotteille, mutta ne joutuisivat tekemään varauksia ja asettamaan vakuuksia sellaisissa muissa maissa (kuten Saksassa) myytäville tuotteille, joissa on direktiivin mukaisesti otettu käyttöön yksittäisen tuottajan vastuu. Tämä vääristäisi yhteismarkkinoiden toimintaa. Myös 16 artiklan pakollisia ja näkyviä vakiomaksuja koskeva vaatimus poikkeaa suuresti sähkö- ja elektroniikkaromua koskevasta direktiivistä, jonka 8 artiklan 3 kohdan mukaan tuottajien tulisi saada päättää, ilmoittavatko he kustannukset.

Onko Euroopan komissio valmis ilmoittamaan Ranskan hallitukselle, että se on valinnut vääränlaisen menettelyn?

Onko komissio tietoinen, että on olemassa merkittävä vaara, että muut jäsenvaltiot päättävät ottaa esimerkkiä Ranskan toimista?

Margot Wallströmin komission puolesta antama vastaus

(13. tammikuuta 2004)

Direktiivin 2002/96/EY (2) 17 artiklan mukaisesti jäsenvaltioiden on saatettava voimaan direktiivin noudattamisen edellyttämät lait, asetukset ja hallinnolliset määräykset 14 päivään elokuuta 2004 mennessä. Niiden on ilmoitettava tästä komissiolle viipymättä.

Koska Ranska ei ole vielä ilmoittanut komissiolle toimista tämän direktiivin saattamiseksi osaksi kansallista lainsäädäntöä, komissio ei voi tällä hetkellä arvioida niitä.

Direktiivin moitteettoman soveltamisen varmistamiseksi komissio keskustelee jäsenvaltioiden kanssa säännöllisesti täytäntöönpanokysymyksistä direktiivin 7 artiklassa tarkoitetun komitean yhteydessä. Mikäli täytäntöönpano on puutteellista, komissio ottaa asian luonnollisesti esille kyseisen jäsenvaltion kanssa EY:n perustamissopimuksessa sille annettujen valtuuksien nojalla.

(1) EUVL L 37, 13.2.2003, s. 24.

(2) Euroopan parlamentin ja neuvoston direktiivi 2002/96/EY, annettu 27 päivänä tammikuuta 2003, sähkö- ja elektroniikkalaiteromusta, EUVL L 37, 13.2.2003.